CELEX: 
Language: sl
Date: 2019-03-14 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe (EU) 2017/1799 glede izvzetja Ljudske banke Kitajske iz zahtev glede preglednosti pred trgovanjem in po njem iz Uredbe (EU) št. 600/2014

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               1.1.Splošno ozadje in cilji
            
            
               Uredba (EU) št. 600/2014
                  1
                (splošno znana kot MiFIR) se je začela uporabljati 3. januarja 2018 in je skupaj z Direktivo 2014/65/EU
                  2
                (MiFID II) nadomestila Direktivo 2004/39/ES
                  3
                (MiFID I). MiFIR in MiFID II tvorita usklajen pravni okvir, s katerim se med drugim urejajo zahteve, ki se uporabljajo za investicijska podjetja, mesta trgovanja, izvajalce storitev sporočanja podatkov in podjetja iz tretjih držav, ki izvajajo investicijske storitve ali dejavnosti v Uniji. 
            
            
               Splošni cilj MiFID II in MiFIR je poenotiti konkurenčne pogoje na finančnih trgih in omogočiti delovanje trgov v korist gospodarstva, pri tem pa podpirati ustvarjanje delovnih mest in rast.
            
            
               Cilj MiFID II in MiFIR je povečati učinkovitost, odpornost in celovitost finančnih trgov. Zlasti naj bi dosegli večjo preglednost z uvedbo sistema preglednosti pred trgovanjem in po njem za nelastniške vrednostne papirje ter s krepitvijo in razširitvijo obstoječega sistema preglednosti trgovanja z lastniškimi vrednostnimi papirji.
            
            
               1.2.Pravna podlaga in pravni elementi
            
            
               Da bi podrobneje opredelila zahteve iz uredbe MiFIR, je Komisija pooblaščena, da sprejme delegirane akte v skladu s členom 290 Pogodbe o delovanju Evropske unije (v nadaljnjem besedilu: PDEU) in v njih določi nekatere elemente, kadar sta sozakonodajalca ocenila, da je treba Evropski komisiji dati pooblastila. V skladu s členom 1(9) MiFIR se na Komisijo prenese pooblastilo za sprejemanje delegiranih aktov, s katerimi se izvzetje iz zahtev glede preglednosti pred trgovanjem in po njem v skladu z uredbo MIFIR razširi na centralne banke tretjih držav v zvezi s posli, s katerimi se izvaja monetarna politika, politika deviznega tečaja ali politika upravljanja javnega dolga.
            
            
               2.POSVETOVANJA PRED SPREJETJEM AKTA
            
            
               Evropska komisija se je pri svojih ugotovitvah in zaključkih oprla na zunanjo študijo, ki sta jo opravila Center za evropske politične študije (CEPS) in Univerza v Bologni, z naslovom „Izvzetja za centralne banke in druge subjekte tretjih držav na podlagi uredbe o zlorabi trga (MAR) in uredbe o trgih finančnih instrumentov (MiFIR)“. Študija temelji na raziskavi na podlagi vprašalnika, naslovljenega na centralne banke v jurisdikcijah tretjih držav. Vsebuje analizo pravne obravnave centralnih bank tretjih držav v zvezi s preglednostjo pred trgovanjem in po njem, preglednostjo njihovega operativnega okvira in stopnjo trgovalne dejavnosti v Uniji. Izvirni osnutek Delegirane uredbe Komisije (EU) 2017/1799 je bil objavljen v okviru štiritedenskega posvetovanja za pridobitev povratnih informacij, ki se je končalo 4. maja 2017. Pri javnem posvetovanju ni bilo podanih pripomb.
            
            
               3.PRAVNI ELEMENTI DELEGIRANEGA AKTA
            
            
               Člen 1(6) Uredbe (EU) št. 600/2014 vsebuje izvzetje iz zahtev glede preglednosti pred trgovanjem in po njem za posle, pri katerih je nasprotna stranka članica Evropskega sistema centralnih bank (ESCB) in kadar je posel sklenjen v okviru izvajanja monetarne politike, politike deviznih poslov in politike za finančno stabilnost, za katero ima ta članica ESCB zakonsko pooblastilo in kadar ta članica to nasprotno stranko prej obvesti, da je posel izvzet. 
            
            
               V skladu s členom 1(9) Uredbe (EU) št. 600/2014 se na Komisijo prenese pooblastilo za sprejemanje delegiranih aktov, s katerimi se to izvzetje razširi na nekatere centralne banke tretjih držav. Z Delegirano uredbo Komisije (EU) 2017/1799 se izvaja pooblastilo na podlagi Uredbe (EU) št. 600/2014, saj določa centralne banke tretjih držav, za katere velja izvzetje, ki je na voljo članicam Evropskega sistema centralnih bank (ESCB) v skladu s členom 1(6) Uredbe (EU) št. 600/2014.
            
            
               V uvodni izjavi (3) Delegirane uredbe Komisije (EU) 2017/1799 je predvideno, da bi bilo treba seznam izvzetih centralnih bank tretjih držav iz Delegirane uredbe Komisije (EU) 2017/1799 ustrezno pregledati, vključno, kadar je to primerno, zaradi razširitve izvzetja na druge centralne banke tretjih držav, ki še niso bile vključene na seznam.
            
            
               DELEGIRANA UREDBA KOMISIJE (EU) …/…
            
            
               z dne 14.3.2019
            
            
               o spremembi Delegirane uredbe (EU) 2017/1799 glede izvzetja Ljudske banke Kitajske iz zahtev glede preglednosti pred trgovanjem in po njem iz Uredbe (EU) št. 600/2014
            
            
               (Besedilo velja za EGP)
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012
                  4
                in zlasti člena 1(9) Uredbe,
            
            
               ob upoštevanju naslednjega:
            
            
               (1)Posli, pri katerih so nasprotne stranke članice Evropskega sistema centralnih bank (ESCB), so v skladu s členom 1(6) Uredbe (EU) št. 600/2014 izvzeti iz zahtev glede preglednosti trgovanja, če so ti posli sklenjeni v okviru izvajanja monetarne politike, politike deviznih poslov ali politike za finančno stabilnost.
            
            
               (2)Tako izvzetje iz področja uporabe Uredbe (EU) št. 600/2014 se lahko v skladu s členom 1(9) navedene uredbe razširi na centralne banke tretjih držav in na Banko za mednarodne poravnave. 
            
            
               (3)Seznam izvzetih centralnih bank tretjih držav iz Delegirane uredbe (EU) 2017/1799 bi bilo treba posodobiti, tudi zato, da se po potrebi razširi področje uporabe izvzetja iz člena 1(6) Uredbe (EU) št. 600/2014 na druge centralne banke tretjih držav ali da se takšne javne subjekte odstrani s seznama. Komisija spremlja in ocenjuje relevantne spremembe v tretjih državah in lahko dodatno izvzetje kadar koli pregleda. 
            
            
               (4)Komisija je glede na informacije, ki jih je prejela od Ljudske republike Kitajske, pripravila in Evropskemu parlamentu in Svetu predložila poročilo, v katerem je ocenila mednarodno obravnavo Ljudske banke Kitajske. V navedenem poročilu
                  5
                je bilo ugotovljeno, da je primerno Centralni banki Ljudske republike Kitajske odobriti izvzetje iz zahtev glede preglednosti pred in po trgovanju iz Uredbe (EU) št. 600/2014. Zato bi bilo treba seznam izvzetih javnih subjektov v Delegirani uredbi (EU) 2017/1799 spremeniti tako, da se vključi Ljudska banka Kitajske.
            
            
               (5)Ukrepi, določeni v tej uredbi, so v skladu z mnenjem strokovne skupine Evropskega odbora za vrednostne papirje –
            
            
               SPREJELA NASLEDNJO UREDBO:
            
            
               Člen 1
            
            
               Priloga k Delegirani uredbi (EU) 2017/1799 se nadomesti z besedilom iz Priloge k tej uredbi. 
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 14.3.2019
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).
               
               
                  
                     (2)
                  
                        Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov in spremembi Direktive 2002/92/ES in Direktive 2011/61/EU (UL L 173, 12.6.2014).
               
               
                  
                     (3)
                  
                        Direktiva 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS (UL L 145, 30.4.2004, str. 1).
               
               
                  
                     (4)
                  
                        UL L 173, 12.6.2014, str. 84.
               
               
                  
                     (5)
                  
                        Poročilo Komisije Evropskemu parlamentu in Svetu o izvzetju Centralne banke Ljudske republike Kitajske na podlagi uredbe o trgih finančnih instrumentov (MiFIR) [COM(2019) 143 z dne 14. marca 2019].
               
            
      
    ---documentbreak--- 
      
         
         
            
               PRILOGA 
            
            
               1.Avstralija:
            
            
               –Centralna banka Avstralije,
            
            
               2.Brazilija:
            
            
               –Brazilska centralna banka,
            
            
               3.Kanada:
            
            
               –Banka Kanade,
            
            
               4.Posebno upravno območje Hongkong:
            
            
               –Hongkonški monetarni organ,
            
            
               5.Indija:
            
            
               –Centralna banka Indije,
            
            
               6.Japonska:
            
            
               –Banka Japonske,
            
            
               7.Mehika:
            
            
               –Banka Mehike,
            
            
               8.Ljudska republika Kitajska:
            
            
               –Ljudska banka Kitajske,
            
            
               9.Republika Koreja:
            
            
               –Banka Koreje,
            
         
         
            
               10.Singapur:
            
            
               –Monetarni organ Singapurja,
            
            
               11.Švica:
            
            
               –Švicarska narodna banka,
            
            
               12.Turčija:
            
            
               –Centralna banka Republike Turčije,
            
            
               13.Združeno kraljestvo:
            
            
               –Bank of England,
            
            
               14.Združene države Amerike:
            
            
               –
                     Ameriška centralna banka,
            
            
               15.Banka za mednarodne poravnave.